ລມຕ ລາວ ຢືນຢັນວ່າ ຈະຢຸດຢັ້ງການຮົ່ວໄຫລ ດ້ານລາຍຮັບຂອງລັດ ດ້ວຍການປັບປຸງທັງກົນໄກ ແລະ ການຈັດຕັ້ງປະຕິບັດຂອງ ພະນັກງານ ລັດ
ນອກຈາກນີ້ ການລະບາດຂອງເຊື້ອໄວຣັສ ໂຄວິດ-19 ກໍຍັງເຮັດໃຫ້ເສດຖະກິດລາວ ເກີດການເສຍຫາຍຄິດເປັນມູນຄ່າຫຼາຍກວ່າ 7,000 ຕື້ກີບ ເພາະການປະກາດຄຳສັ່ງເລກທີ 06 ຂອງນາຍົກລັດຖະມົນຕີ.
ລັດຖະມົນຕີລາວ ຢືນຢັນວ່າ ຈະຢຸດຢັ້ງການຮົ່ວໄຫລທາງດ້ານລາຍຮັບຂອງລັດຖະບານດ້ວຍການປັບປຸງທັງກົນໄກ ແລະການຈັດຕັ້ງປະຕິບັດຂອງພະນັກງານລັດໃນການຈັດເກັບລາຍຮັບທີ່ມີປະສິດ ທິພາບສູງຂຶ້ນ ທ່ານບຸນໂຈມ ອຸບົນປະເສີດ ລັດຖະມົນຕີກະຊວງການເງິນ ຖະແຫລງຍອມຮັບວ່າ ການຮົ່ວໄຫລໃນດ້ານລາຍຮັບຂອງລັດຖະບານລາວຍັງຄົງເກີດຂຶ້ນຢ່າງກວ້າງຂວາງໃນປັດຈຸບັນ ຈຶ່ງເຮັດໃຫ້ມີຄວາມຈຳເປັນຢ່າງຍິ່ງທີ່ຈະຕ້ອງດຳເນີນມາດຕະການຢຸດຢັ້ງໃຫ້ໄດ້ໄວທີ່ສຸດ ດ້ວຍການປັບປຸງທັງກົນໄກແລະການຈັດຕັ້ງປະຕິບັດຂອງພະນັກງານລັດໃນການຈັດເກັບລາຍຮັບຈາກພາສີອາກອນຕ່າງໆ ທີ່ມີປະສິດທິພາບສູງຂຶ້ນວ່າ ທີ່ຜ່ານມາ ດັ່ງທີ່ ທ່ານບຸນໂຈມ ໄດ້ໃຫ້ການຢືນຢັນວ່າ: “ໃນວຽກງານຄຸ້ມຄອງ ການແກ້ໄຂການຮົ່ວໄຫລຂອງລາຍຮັບນີ້ ແມ່ນພວກເຮົາສິດຳເນີນປະຕິຮູບ ກໍຄືການປັບປຸງບັນດາບຸຄະລາກອນທີ່ຮັບຜິດຊອບວຽກງານນີ້ຢ່າງເລິກເຊິ່ງ ມີການດຳເນີນຫຼາຍຂັ້ນຕອນ ຫຼາຍບາດກ້າວ ແລ້ວກະຫຼາຍກົນໄກ ຫຼາຍວິທີການ ດຽວນີ້ ພວກເຮົາກະສິດຳເນີນແກ້ ທັງປັບປຸງ ປະຕິຮູບກົງຈັກ ທັງປັບປຸງຄົນໄປພ້ອມ ທັງນີ້ ລັດຖະບານລາວ ໄດ້ວາງແຜນການຈະສ້າງລາຍຮັບໃຫ້ໄດ້ 27,629 ຕື້ກີບຫຼືຄິດເປັນ 15 13 ເປີເຊັນຂອງມູນຄ່າຜະລິດຕະພັນລວມພາຍໃນ (GDP) ໃນຕະຫຼອດປີ 2021 ແລະໃນຂະນະດຽວກັນ ກໍຈະຄວບຄຸມລາຍຈ່າຍໃຫ້ຢູ່ໃນມູນຄ່າລວມບໍ່ເກີນ 31,583 ຕື້ກີບຫຼືຄິດເປັນ 17 3 ເປີເຊັນຂອງ GDP ອັນຈະເຮັດໃຫ້ລັດຖະບານລາວ ສາມາດຈຳກັດການຂາດດຸນງົບປະມານໃຫ້ຢູ່ໃນມູນຄ່າບໍ່ເກີນ 3,954 ຕື້ກີບຫຼືຄິດເປັນ 2 17 ເປີເຊັນເທົ່ານັ້ນຂອງມູນຄ່າ GDP ທັງໝົດໃນຕະຫຼອດປີ 2021 ນີ້ ແຕ່ຢ່າງໃດກໍຕາມ ການທີ່ຈະສາມາດບັນລຸຄາດໝາຍດັ່ງກ່າວໄດ້ ໃນການຈັດຕັ້ງປະຕິບັດຕົວຈິງນັ້ນ ກໍບໍ່ແມ່ນເລື້ອງງ່າຍ ເພາະຜົນກະທົບຈາກການລະບາດຂອງພະຍາດໄວຣັສໂຄວິດ-19 ນັບຕັ້ງແຕ່ປີ 2020 ເປັນຕົ້ນມາ ໄດ້ສົ່ງຜົນເຮັດໃຫ້ລັດຖະບານລາວ ຈັດເກັບລາຍຮັບໄດ້ຕ່ຳກວ່າແຜນການທີ່ວາງໄວ້ຄິດເປັນມູນຄ່າເກີນກວ່າ 6,322 ຕື້ກີບໃນປີ 2020 ທີ່ຜ່ານມາແລະພາຍໃຕ້ສະພາບການດັ່ງກ່າວ ກໍຍັງເຮັດໃຫ້ລັດຖະບານລາວ ມີງົບປະມານຢ່າງຈຳກັດ ສຳລັບໃຊ້ຈ່າຍໃນບັນດາໂຄງການພັດທະນາຕ່າງໆທີ່ລົງທຶນໂດຍລັດຖະບານ ທັງເຮັດໃຫ້ບໍ່ສາມາດບັນລຸຄາດໝາຍດ້ານງົບປະມານໃນຊ່ວງປີ 2016-2020 ກໍຄືໃນໄລຍະ 5 ປີທີ່ຜ່ານມາອີກດ້ວຍ ດັ່ງທີ່ ທ່ານທອງລຸນ ສີສຸລິດ ປະທານປະເທດ ໄດ້ຢືນຢັນວ່າ: “ເກັບລາຍຮັບໄດ້ທັງໝົດ 120,422 ຕື້ກີບ ເທົ່າກັບ 98 4 ເປີເຊັນຂອງແຜນການ ສະເລ່ຍໄດ້ເທົ່າກັບ 15 9 ເປີເຊັນຂອງ GDP ລາຍຈ່າຍທັງໝົດປະຕິບັດໄດ້ 156,351 ຕື້ກີບ ເທົ່າກັບ 95 9 ເປີເຊັນຂອງແຜນການ ສະເລ່ຍໄດ້ເທົ່າກັບ 20 6 ເປີເຊັນ GDP ຂາດດຸນງົບປະມານໄລຍະ 5 ປີຢູ່ໃນລະດັບ 4 73 ເປີເຊັນຂອງ GDP ” ຍິ່ງໄປກວ່ານັ້ນ ລັດຖະບານລາວ ຍັງຕ້ອງໄດ້ທຳການປັບລົດການລົງທຶນພາກລັດລົງ 50 ເປີເຊັນ ໃນແຜນການພັດທະນາເສດຖະກິດແລະສັງຄົມ ປະຈຳປີ 2020 ອີກດ້ວຍ ເພາະວ່າ ການລະບາດຂອງໄວຣັສ ໂຄວິດ-19 ເຮັດໃຫ້ການຈັດເກັບລາຍຮັບຈາກພາສີອາກອນຕ່າງໆ ບໍ່ໄດ້ຕາມເປົ້າໝາຍທີ່ວາງໄວ້ ຈຶ່ງມີງົບປະມານບໍ່ພຽງພໍກັບຄວາມຕ້ອງການໂຕຈິງ ທີ່ເຮັດໃຫ້ຕ້ອງໂຈະໂຄງການແລະເລື່ອນການຈັດຕັ້ງປະຕິບັດອອກໄປ ໂດຍໃຫ້ຄົງໄວ້ສະເພາະໂຄງການທີ່ໄດ້ຮັບການຊ່ວຍເຫຼືອດ້ານເງິນທຶນຈາກຕ່າງປະເທດເທົ່ານັ້ນ ນອກຈາກນີ້ ການລະບາດຂອງເຊື້ອໄວຣັສ ໂຄວິດ-19 ກໍຍັງເຮັດໃຫ້ເສດຖະກິດລາວ ເກີດການເສຍຫາຍຄິດເປັນມູນຄ່າຫຼາຍກວ່າ 7,000 ຕື້ກີບ ເພາະການປະກາດຄຳສັ່ງເລກທີ 06 ຂອງນາຍົກລັດຖະມົນຕີ ວ່າດ້ວຍມາດຕະການສະກັດກັ້ນການລະບາດຂອງເຊື້ອໄວຣັສ ໂຄວິດ-19 ທີ່ບັງຄັບໃຊ້ ນັບແຕ່ວັນທີ 1 ເມສາ 2020 ເປັນຕົ້ນມາ ກໍໄດ້ເຮັດໃຫ້ບໍ່ມີນັກທ່ອງທ່ຽວຊາວຕ່າງຊາດເດີນທາງເຂົ້າມາໃນລາວ ສ່ວນການປິດດ່ານຊາຍແດນໃນທົ່ວປະເທດ ກໍຍັງໄດ້ກະທົບຕໍ່ການເຕີບໂຕທາງເສດຖະກິດຂອງລາວອີກດ້ວຍ ໂດຍທະນາຄານພັດທະນາເອເຊຍ ຫຼື ADB ລາຍງານວ່າ ເສດຖະກິດລາວໃນປີ 2020 ຕິດລົບເຖິງ 2 5 ເປີເຊັນ ທຽບກັບປີ 2019 ທີ່ຜ່ານມາ ຊຶ່ງຖືເປັນການຕິດລົບຄັ້ງທຳອິດນັບແຕ່ປີ 1986 ເປັນຕົ້ນມາ ໂດຍມີສາເຫດສຳຄັນຈາກການລະບາດຂອງພະຍາດໄວຣັສ ໂຄວິດ-19 ໃນຕະຫຼອດປີ 2020 ເລື້ອຍມາຈົນເຖິງປັດຈຸບັນນີ້